Aleksandr S. Griboedov
Aleksandr S. Griboedov, 1795-1829, russisk dramatiker og diplomat. Hans mest kendte komedie, Gore ot Uma 1824 (da. Sorg af forstand), er en samfundssatire på vers. Komedien, der minder om Molières Misantropen, har typisk russisk scene- og figuropbygning, og spiller fortsat en stor rolle i russisk teatertradition. Bl.a. gennem Stanislavskijs og Meyerholds fortolkninger, der gav stykket særstatus som æstetisk og skuespilmetodisk reference. Gs komedier findes ikke på dansk, men Gore ot Uma optræder i den danske oversættelse af Stanislavskijs hovedværker under titlen Det er dumt at være klog. 

Bibliografi: ‘Griboyedov. Chatsky’ i Cooper, Joshua Four Russian Plays 1983; Kośny W. A. S. Griboedov – Poet und Minister: die zeitgenössische Rezeption seiner Komödie ‘Gore ot uma’ (1824-1832) 1985. 